Onteiening sonder vergoeding ‘baat niemand’(Foto: StatsSA) Die burgerregtegroep AfriForum sê die ANC se stelling dat onteiening sonder vergoeding weer ondersoek moet word, is ŉ blinde najaag van ideologiese denke wat tot nadeel van die samelewing in geheel sal wees. Die organisasie sê hy is reeds besig om saam met verskeie kundiges ŉ omvattende plan vir herstel – wat onder meer op die ekonomie fokus – op te stel wat eersdaags aan die regering oorhandig sal word. Vonke het die afgelope week weer in die parlement oor die kwessie gespat. Emosies by die vergadering, wat eintlik gehou is om die ad hoc-komitee se mandaat oor die verandering van art. 25 van die Grondwet te verleng, het soms hoog geloop. Die DA en VF Plus het teen die herinstelling van die komitee gestem, terwyl Cope en die IVP gekant is teen die verandering van die Grondwet, maar ten gunste van die herinstelling van die komitee. Die EFF het op sy beurt aangevoer nie eens die nuwe koronavirus kan onteiening sonder vergoeding keer nie. Verskeie politieke partye het aangevoer die moontlikheid van onteiening gaan beleggers verjaag en dít op ŉ tydstip dat die land dit broodnodig het. AfriForum sê die Covid-19-pandemie en die regering se “irrasionele inperkingsregulasies” het ŉ geweldig negatiewe uitwerking op die land gehad. Die organisasie sê wat Suid-Afrika nou nodig het, is verantwoordelike optrede wat ekonomiese groei sal stimuleer om die private sektor toe te laat om die skade te probeer herstel. Die organisasie sê dit vereis groter sekerheid oor eiendomsreg en ŉ regulatoriese raamwerk waarin entrepreneurskap met opbrengste beloon word, pleks daarvan om deur die staat geteiken te word. “Ervaring het gewys dat kaders en politieke vriende van die regerende party die enigstes is wat by beleidsidees soos onteiening sonder vergoeding baat – en selfs vir hulle is die voordeel bloot tydelik omdat die regering se vriende nie van ekonomiese inkrimping geïsoleer is nie,” het Ernst Roets, hoof van beleid en aksie by AfriForum, gesê.